CELEX: 32019D2213
Language: ro
Date: 2019-12-20 00:00:00
Title: Decizia de Punere în Aplicare (UE) 2019/2213 a Comisiei din 20 decembrie 2019 de stabilire a modalităților practice și operaționale pentru funcționarea bazei de date electronice create în temeiul Regulamentului (UE) 2017/2394 al Parlamentului European și al Consiliului în ceea ce privește anumite comunicări în temeiul regulamentului respectiv (Text cu relevanță pentru SEE)

23.12.2019   
               
               
                  RO
               
               
                  Jurnalul Oficial al Uniunii Europene
               
               
                  L 332/163
               
            
         DECIZIA DE PUNERE ÎN APLICARE (UE) 2019/2213 A COMISIEI
         din 20 decembrie 2019
         de stabilire a modalităților practice și operaționale pentru funcționarea bazei de date electronice create în temeiul Regulamentului (UE) 2017/2394 al Parlamentului European și al Consiliului în ceea ce privește anumite comunicări în temeiul regulamentului respectiv
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/2394 al Parlamentului European și al Consiliului din 12 decembrie 2017 privind cooperarea dintre autoritățile naționale însărcinate să asigure respectarea legislației în materie de protecție a consumatorului și de abrogare a Regulamentului (CE) nr. 2006/2004 (1), în special articolul 35 alineatul (4),
         întrucât:
         
                     (1)
                  
                  
                     Regulamentul (UE) 2017/2394 stabilește o dispoziție privind cooperarea dintre autoritățile competente desemnate de statele membre ca fiind responsabile de asigurarea respectării legislației Uniunii care protejează interesele consumatorilor. Dispoziția stabilită de regulamentul respectiv prevede un mecanism de asistență reciprocă, acțiuni coordonate și emiterea de alerte în cazul unei posibile încălcări a legislației menționate. Statele membre și Comisia au, de asemenea, dreptul de a conferi altor entități competența de a emite alerte (denumite în acest caz „alerte externe”).
                  
               
                     (2)
                  
                  
                     Articolul 35 din Regulamentul (UE) 2017/2394 prevede obligația Comisiei de a crea și gestiona o bază de date electronică pentru toate comunicările dintre autoritățile competente, birourile unice de legătură și Comisie în temeiul regulamentului respectiv. Baza de date este concepută spre a fi direct accesibilă de către autoritățile competente, birourile unice de legătură și Comisie. Articolul 35 din regulamentul menționat prevede, de asemenea, obligația ca informațiile furnizate de entitățile care emit alerte externe să fie stocate și prelucrate în aceeași bază de date, însă aceste entități nu au acces la baza de date. În plus, în cazul în care Autoritatea Bancară Europeană este invitată să acționeze în calitate de observator în temeiul articolului 23 alineatul (3) din regulamentul menționat, aceasta ar trebui să aibă posibilitatea de a accesa baza de date electronică în acest scop limitat, astfel încât să poată observa comunicările relevante.
                  
               
                     (3)
                  
                  
                     Sistemul multilingv de informare al pieței interne („IMI”) instituit prin Regulamentul (UE) nr. 1024/2012 al Parlamentului European și al Consiliului (2) ar putea fi un instrument eficace pentru punerea în aplicare a dispozițiilor privind cooperarea administrativă, prevăzute la articolele 11-23 (mecanismul de asistență reciprocă și acțiuni coordonate) și la articolele 26, 27 și 28 (alerte, alerte externe și comunicarea reciprocă a altor informații relevante pentru detectarea încălcărilor) din Regulamentul (UE) 2017/2394. În consecință, pentru ca respectivele dispoziții privind cooperarea administrativă să facă obiectul unui proiect-pilot în temeiul articolului 4 din Regulamentul (UE) nr. 1024/2012, s-a adoptat Decizia de punere în aplicare (UE) 2019/2212 a Comisiei (3). Prin urmare, este oportun să se identifice IMI ca fiind sistemul care trebuie utilizat pentru a pune la dispoziție baza de date electronică pentru comunicările efectuate în temeiul dispozițiilor respective.
                  
               
                     (4)
                  
                  
                     IMI nu ar trebui să fie utilizat pentru nicio altă comunicare între autoritățile competente, birourile unice de legătură și Comisie în temeiul Regulamentului (UE) 2017/2394 (de exemplu, nu ar trebui să fie utilizat pentru comunicările referitoare la acțiunile de verificare prevăzute la articolul 29 din regulamentul respectiv), întrucât toate celelalte comunicări pot fi efectuate mai eficient prin alte mijloace tehnice.
                  
               
                     (5)
                  
                  
                     Pentru a reduce sarcinile administrative și a evita duplicările inutile, înregistrarea în IMI a autorităților competente, a biroului unic de legătură și a entităților care emit alerte externe ale unui stat membru ar trebui să constituie comunicarea de către statul membru respectiv către Comisie a informațiilor care trebuie comunicate în temeiul articolului 8 alineatul (1) literele (a) și (b) din respectivul regulament. Aceasta nu aduce atingere obligației statelor membre de a comunica Comisiei identitatea și datele de contact ale organismelor desemnate sau orice modificări ulterioare ale acestor informații.
                  
               
                     (6)
                  
                  
                     Articolul 34 din Regulamentul (UE) 2017/2394 permite autorităților competente să utilizeze ca mijloc de probă orice informații, documente, constatări, declarații, copii certificate sau date transmise în temeiul regulamentului respectiv, în același temei ca documentele similare obținute în propriul stat membru. În acest scop, autoritățile competente, birourile unice de legătură și Comisia ar trebui să poată extrage în mod automat din baza de date electronică un rezumat autentificat printr-un certificat digital al comunicărilor care le privesc.
                  
               
                     (7)
                  
                  
                     În conformitate cu articolul 13 alineatul (2) din Regulamentul (UE) 2017/2394, cererile de asistență reciprocă trebuie trimise biroului unic de legătură al unui stat membru, iar biroul unic de legătură este, ulterior, responsabil de transmiterea cererii către autoritatea competentă corespunzătoare din statul membru respectiv. Pentru alerte și alte informații transmise în temeiul articolelor 26, 27 și 28 din regulamentul menționat nu există o astfel de regulă a coordonării. Prin urmare, pentru a se asigura că alertele și alte informații transmise în temeiul articolelor menționate sunt puse doar la dispoziția autorităților competente dintr-un stat membru care sunt vizate sau pot fi vizate de încălcarea în cauză, statele membre ar trebui să aibă obligația de a încredința fie biroului unic de legătură, fie cel puțin uneia dintre autoritățile lor competente sarcina de a primi comunicările transmise în temeiul articolelor respective și de a le aloca ulterior autorităților competente corespunzătoare din statul membru respectiv. Nu este necesar ca această sarcină să se aplice comunicărilor transmise în temeiul articolelor 15-23 din Regulamentul (UE) 2017/2394, deoarece acțiunile coordonate sunt inițiate doar pe baza alertelor emise în temeiul articolului 26 din regulamentul respectiv, în orice caz.
                  
               
                     (8)
                  
                  
                     Articolul 33 din Regulamentul (UE) 2017/2394 stabilește norme privind utilizarea și divulgarea informațiilor comunicate în cadrul aplicării regulamentului respectiv și privind secretul profesional și comercial. Baza de date electronică ar trebui să includă o funcționalitate care să permită autorităților competente, birourilor unice de legătură, entităților care emit alerte externe și Comisiei să indice dacă informațiile furnizate de acestea pot fi divulgate în temeiul alineatului (3) al articolului respectiv, fără a fi necesare consultări suplimentare.
                  
               
                     (9)
                  
                  
                     Măsurile prevăzute în prezenta decizie sunt conforme cu avizul comitetului instituit în temeiul articolului 38 alineatul (1) din Regulamentul (UE) 2017/2394,
                  
               ADOPTĂ PREZENTA DECIZIE:
         
            Articolul 1
            Baza de date electronică
            
               (1)   Baza de date electronică ce urmează să fie creată și gestionată în temeiul articolului 35 din Regulamentul (UE) 2017/2394 (denumită în continuare „baza de date electronică”) trebuie să fie pusă la dispoziție, în ceea ce privește comunicările efectuate în temeiul articolelor 11-23, 26, 27 și 28 din regulamentul menționat, prin intermediul Sistemului de informare al pieței interne („IMI”), în conformitate cu Decizia de punere în aplicare (UE) 2019/2212.
            
            
               (2)   Înregistrarea în IMI a autorităților competente, a biroului unic de legătură și a entităților care emit semnalări externe ale unui stat membru în temeiul articolului 27 alineatul (1) din Regulamentul (UE) 2017/2394, precum și actualizarea înregistrărilor respective, pentru a reflecta orice modificări relevante, constituie comunicarea de către statul membru respectiv către Comisie a informațiilor menționate la articolul 8 alineatul (1) literele (a) și (b) din regulamentul respectiv în ceea ce privește autoritățile, birourile unice de legătură și entitățile menționate.
            
            
               (3)   Baza de date electronică trebuie să includă funcționalitatea necesară care să permită autorităților competente, birourilor unice de legătură și Comisiei să obțină, în sensul articolului 34 din Regulamentul (UE) 2017/2394, un rezumat autentificat printr-un certificat digital al comunicărilor care intră în domeniul de aplicare al alineatului (1) de la prezentul articol și care le privesc.
            
         
         
            Articolul 2
            Coordonarea comunicărilor transmise în temeiul articolelor 26, 27 și 28
            Fiecare stat membru încredințează fie biroului său unic de legătură, fie uneia sau mai multor autorități competente sarcina de a primi comunicările transmise în temeiul articolului 26, 27 sau 28 din Regulamentul (UE) 2017/2394 și de a le aloca apoi fără întârziere autorităților competente din statul membru respectiv care sunt vizate sau ar putea fi vizate de încălcarea în cauză.
         
         
            Articolul 3
            Divulgarea informațiilor
            Baza de date electronică trebuie să cuprindă funcționalitatea care să permită autorităților competente, birourilor unice de legătură, Comisiei și entităților care emit alerte externe în temeiul articolului 27 alineatul (1) sau (2) din Regulamentul (UE) 2017/2394 să indice dacă informațiile furnizate de aceștia prin intermediul bazei de date electronice pot fi divulgate în scopurile prevăzute la articolul 33 alineatul (3) literele (a) și (b) din regulamentul menționat, fără a fi necesară o consultare suplimentară a acestora în temeiul articolului respectiv.
         
         
            Articolul 4
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 17 ianuarie 2020.
         
         
            Adoptată la Bruxelles, 20 decembrie 2019.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 345, 27.12.2017, p. 1.
         
            (2)  Regulamentul (UE) nr. 1024/2012 al Parlamentului European și al Consiliului din 25 octombrie 2012 privind cooperarea administrativă prin intermediul Sistemului de informare al pieței interne și de abrogare a Deciziei 2008/49/CE a Comisiei (JO L 316, 14.11.2012, p. 1).
         
            (3)  Decizia de punere în aplicare (UE) 2019/2212 a Comisiei din 20 decembrie 2019 privind un proiect-pilot de punere în aplicare a anumitor dispoziții de cooperare administrativă prevăzute în Regulamentul (UE) 2017/2394 al Parlamentului European și al Consiliului privind cooperarea dintre autoritățile însărcinate să asigure respectarea legislației în materie de protecție a consumatorului prin intermediul Sistemului de informare al pieței interne (a se vedea pagina 159 din prezentul Jurnal Oficial).